Ritratt: Muntaġġ  Se jkun il-programm TVAM b'Mario Xuereb u Pablo Micallef se jkun l-ewwel programm li se jżanżan l-istazzjon il-ġdid tal-PBS, TVM News+. B'taħlita ta' diskussjonijiet, intervisti u analiżi dwar temi differenti imma kurrenti, TVAM issa dieħel fil-11-il sena tiegħu. Tul dawn is-snin kollha stabbilixxa ruħu bħala programm segwit minkejja li jixxandar filgħodu kmieni. Din is-sena flimkien ma' Mario Xuereb se jkun qed jirritorna Pablo Micallef li ftit tas-snin ilu wkoll kien jippreżenta dan il-programm. L-aġġornamenti tal-aħbarijiet jibqgħu fdati f'idejn Daphne Cassar li ilha assoċjata mal-programm TVAM sa mill-bidu nett, filwaqt li Chris Falzon se jieħu ħsieb l-aħbarijiet u l-intervisti sportivi. TVAM jiftaħ l-iskeda l-ġdida ta' TVM News+ min-nhar it-Tnejn 27 ta' Settembru fis-6.55am. Il-programm se jkun qed jixxandar kuljum mit-Tnejn sal-Ġimgħa. Aqra wkoll: X'se tkun tista' tara fuq TVMnews+?